b'\n_START_ARTICLE_\nPanama Papers\n_START_PARAGRAPH_\nPanama Papers\xc2\xa0("Dokumen-Dokumen Panama") terdiri daripada 11.5 juta dokumen tertiris yang memperincikan maklumat-maklumat kewangan dan guaman lebih daripada\xc2\xa0214,488 badan luar pesisir. Dokumen-dokumen ini - di mana sebahagian daripadanya muncul seawal tahun 1970-an - dihasilkan, dan kemudiannya diperolehi daripada sebuah firma perundangan dan pembekal perkhidmatan korporat Panama bernama\xc2\xa0Mossack Fonseca.\xc2\xa0Pembocoran dokumen berlaku pada tahun 2015 oleh seorang pemberi maklumat awanama._NEWLINE_Dokumen-dokumen ini mengandungi maklumat kewangan peribadi mengenai individu dan pegawai kerajaan kaya yang sebelum ini dirahsiakan daripada pengetahuan am. Meskipun badan perniagaan luar pesisir adalah sah di sisi undang-undang, para wartawan mendapati sebahagian daripada perbadanan kekerang (shell corporation) milik Mossack Fonseca telah digunakan untuk tujuan haram termasuk\xc2\xa0penipuan,\xc2\xa0pengelakan cukai\xc2\xa0dan mengelak sekatan antarabangsa._NEWLINE_Dokumen-dokumen ini dibocorkan seorang pemberi maklumat awanama kepada wartawan akhbar Jerman\xc2\xa0S\xc3\xbcddeutsche Zeitung\xc2\xa0(SZ) bernama Bestian Obermayer.\xc2\xa0"Saya hidup dalam bahaya", dia berkata pada mereka. Dalam suatu kenyataan yang diberikan pada 6 Mei, John Doe memberi sebab\xc2\xa0ketaksamaan pendapatan sebagai alasan dia bertindak demikian, dan berkata dia bocor dokumen-dokumen "hanya kerana saya begitu memahami kandungan dokumen sehingga menyedari sejauh mana ketidakadilan mereka yang digambarkan". Dia berkata yang dia tidak pernah bekerja untuk mana-mana kerajaan atau agensi perisikan dan menyatakan kesediaan untuk membantu pendakwa jika diberikan imuniti dari penuntutan. Selepas akhbar SZ mengesahkan kenyataan itu datangnya daripada sumber dokumen Panama ini, Konsortium Wartawan Penyelidik Antarabangsa\xc2\xa0(ICIJ) menerbitkan dokumen-dokumen ini secara penuhnya dalam laman sesawang mereka.'